กระทรวงแรงงาน ชวนคนหางานใช้บริการผ่านเว็บไซต์ ผ่านแอปพลิเคชัน “ไทยมีงานทำ”
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงาน โดยกรมการจัดหางาน เตรียมตำแหน่งงานว่างรองรับคนว่างงาน คนหางาน ผู้จบการศึกษาใหม่ กลุ่มผู้เปราะบาง กลุ่มผู้ได้รับผลกระทบจากสถานการณ์การแพร่ระบาดของโรคโควิด-19 และทุกคนที่ต้องการมีงานทำ ผ่านระบบออนไลน์ บนแพลตฟอร์ม “ไทยมีงานทำ” เว็บหางานและหลักสูตรฝึกอบรมที่ประชาชนสามารถเข้าถึงตำแหน่งงานที่สนใจและเหมาะสมกับตนเอง หลักสูตรฝึกอบรมเพื่อพัฒนาทักษะและเพิ่มโอกาสการมีงานทำ ซึ่งมีรวบรวมตำแหน่งงานว่างจากทั้งภาครัฐและภาคเอกชน ซึ่งพร้อมให้บริการผ่านไทยมีงานทำ.doe.go.th และแอปพลิเคชัน “ไทยมีงานทำ” ที่รวบรวมตำแหน่งงานไว้มากที่สุด และพร้อมให้บริการโดยไม่มีค่าใช้จ่าย เฉพาะในเดือนมกราคม 2565 มีตำแหน่งงานว่างจากทั่วประเทศ จำนวน 204,689 อัตรา โดยกิจการที่มีความต้องการจ้างแรงงานไทย 5 อันดับแรก ได้แก่ 1.การบริการทำความสะอาดทั่วไปของตัวอาคาร 2.การขายปลีกสินค้า ในร้านค้าทั่วไป 3. การผลิตผลิตภัณฑ์พลาสติกอื่นๆ 4.หน่วยงานราชการ 5. การบริการอื่นๆ โดยมีความต้องการในทุกระดับวุฒิการศึกษา ตั้งแต่ระดับต่ำกว่าประถมศึกษาจนถึงระดับปริญญาโทขณะที่ นายไพโรจน์ โชติกเสถียร อธิบดีกรมการจัดหางาน กล่าวว่า จากข้อมูลการให้บริการจัดหางาน ในปีงบประมาณ 2564 ที่ผ่านมา มีตำแหน่งงานว่างสะสม 562,635 อัตรา ผู้สมัครงานมาใช้บริการ 396,275 คน และบรรจุงานแล้ว 283,202 คน โดยกรมการจัดหางานได้อัพเดตและรวบรวมข้อมูลการจ้างงานจากภาครัฐที่เชื่อมโยงข้อมูลจากสำนักงาน ก.พ. มีตำแหน่งงานจากหน่วยงานราชการกว่า 300 หน่วยงาน หน่วยงานที่ขณะนี้มีความต้องการจ้างงาน ได้แก่ สำนักงานปลัดกระทรวงสาธารณสุข สำนักงานเลขาธิการวุฒิสภา สำนักงานคณะกรรมการอาชีวศึกษา กรมส่งเสริมสหกรณ์ กรมท่าอากาศยาน กรมการค้าต่างประเทศ กรมสวัสดิการและคุ้มครองแรงงาน กรมสุขภาพจิต เป็นต้น และยังมีตำแหน่งงานภาคเอกชน และบริษัทจัดหางานชั้นนำจำนวนมากที่มีตำแหน่งงานเปิดรับมากกว่า 100 อัตราขึ้นไป คนหางานสามารถค้นหาข้อมูลตำแหน่งงานที่เหมาะสมกับตัวเองมากที่สุด ตามพื้นที่ และภูมิลำเนา รวมถึงจับคู่ตำแหน่งงานจากความรู้ ความสามารถและทักษะที่มีอยู่ สำหรับนายจ้าง สถานประกอบการ ได้ให้บริการลงทะเบียนเพื่อประกาศตำแหน่งงานและคัดลอกรายชื่อผู้หางานด้วย